סדיו מאנה לא זכה לרחמים. ההתאחדות האנגלית הודיעה היום (שלישי) באופן רשמי כי הערעור של ליברפול נדחה וכי החלוץ יושעה לשלושה משחקים. בשל כך, הסנגלי יחמיץ את ברנלי וצמד מפגשים מול לסטר, אחד בליגה והשני בגביע הליגה.
כזכור, מאנה נכנס בפרצופו של אדרסון בשבת האחרונה, מה שגרם להשעייתו המידיית על ידי ג'ונתן מוס. ללא החלוץ, ליברפול חטפה 5:0 כואב ממנצ'סטר סיטי ורשמה את הפסדה הראשון בעונת 2017/18. שוער התכולים, נזקק לשמונה דקות טיפול על כר הדשא לפני שהמשחק המשיך.
מדובר כמובן במכה רצינית עבור ליברפול. רק לאחרונה, מאנה נבחר לשחקן חודש אוגוסט כשכבש עד כה שלושה שערים. למרבה המזל של המייטירדס, הם צפויים להנות שוב משירותיו של פיליפה קוטיניו, שחזר מהפציעה ושם את סאגת המעבר לברצלונה מאחוריו. הסנגלי לעומת זאת, ישוב בתחילת חודש אוקטובר.